Sikeres részvétel a Mehrstetteni Sporthéten.
Mint már írtuk, Herceghalom focistái voltak hivatalosak a 31. Mehrstetteni Sporthétre, július 26.-27. között. A sportesemények regionálisak voltak, tehát nem egyszerűen csak a két falu közötti mérkőzésről volt szó. Ezt igazolja, hogy a régió egyik legnagyobb újsága két cikket is írt a Herceghalmiak ottlétéről és sikeres eredményeikről. 

Csütörtök este érkezett meg a csapat Mehrstettenbe, Erdősi László polgármester vezetésével. Miután mindenki elfoglalta szálláshelyét, Rudolf Ott, Mehrstetten polgármestere, vacsorára hívta meg a focistákat, a rendező sportegyesület házába. Aznap már javában folytak a sportesemények. Másnap reggel az események színhelyén, az egyesület, kitűnő reggelivel várta a vendégeket. A nagy szeretettel megterített asztalon, mindenki megtalálhatta a szája íze szerint valót. 

A reggeli után 10 órakor, Rudolf Ott polgármester, fogadta a községházán a meghívottakat. Az üdvözlő szavak, ajándékok és a községháza megtekintése után, Rudolf Ott falusétára invitálta a résztvevőket. A séta része volt a Falumúzeum bemutatása, a nagy érdeklődés a látogatók részéről, még Rudolf Ott polgármestert is meglepte. Ezután, a helyi „Gasthaus Lamm”-ba ebédeltek a meghívottak. Sportolóink a mérkőzésre készülve, hogy megfelelő kondícióba legyenek, derekas adagokat tüntettek el pillanatok alatt. Az étterem 83 éves háziasszonya, fáradhatatlanul hordta a húsos tálat. A fiúk előbb fáradtak el a falatozásba, mint a 83 éves nagymama az ételhordásba, aki továbbra is azon izgult, hogy jó laktak-e a gyerekek?  

Ezzel még nem ért véget a meglepetések napja. Rudolf Ott polgármester a 28km-re lévő Zwiefalten községbe hívta meg a focistákat, ahol a régió egyik legszebb barokk templomában a „Münsters”-ben, gyönyörködhettek a látogatók. Visszafelé még egy meglepetés várt a résztvevőkre. Mehrstetten és környéke híres az „alma- mustjáról”. Ennek megkóstolására meghívta polgármester úr a vendégeket a „Bauhof-Stüble”-be. Nagyon finom volt.

Este megkezdődött a sporthét egyik legnagyobb eseménye, a „Mount-Bike” verseny, ahol a startlövést megtiszteltetésként, Erdősi László polgármester adta le.

Szombat, a nagy nap. Izgalmak közepette, megkezdődtek a régiós kispályás mérkőzések. Futballistáink 5:1-re legyőzték Mehrstettent. Ezután beborult az ég is, meg a focistáinknak is, és az utolsó mérkőzést elvesztették. Az összesítésben végül is a harmadik helyet hoztuk el, amit jó eredménynek könyvelhetünk el, a német és magyar futball jelenlegi viszonyát figyelembe véve.

Ezután következett a 10 ezer méteres hegyi futás, amin szintén részt vettünk. Zabos Ádám sikeresen lefutotta a 10 ezer méteres igen nehéz pályát, amihez Rudolf Ott, Mehrstetten polgármestere, személyesen és írásban is gratulált.

A sporthét fő záróeseménye a 11 m-es rúgás volt. A győztesre egy szép trófea várt. 

Négy kapus és kb. 40 résztvevő, köztük négy Herceghalomi focista vett részt a küzdelemben.  A több száz látogató buzdítása közepette, végül a Herceghalmi Tóht László nyerte el a trófeát. Senki nem gondolta volna a szurkolók közül, hogy a trófea a 31 éves története alatt most először, külföldre kerül, (Herceghalomra), de mindenki szívből gratulált Tóht Lászlónak és a herceghalmiaknak. Finom vacsorával és jó német sörrel zárult ez az eredményekben gazdag sporthét.

Vasárnap reggel még egy utolsó, gazdag reggelivel várták a vendéglátók Herceghalom focistáit, akik ajándékokkal köszönték meg, az itt eltöltött, családias, melegszívű, baráti napokat.

Erdősi László polgármester, meghívta egy viszont látogatásra a közeljövőben, Mehrstetten labdarúgóit Herceghalomba, ezzel lehetőséget adva egy revansra. Szeretettel várjuk Őket!
Szép volt fiúk!

